РЕШЕНИЕ НА КОМИСИЯТА
от 25 април 2007 година
относно изтеглянето от пазара на производните продукти на царевицата GA21xMON810 (MON-ØØØ21-9xMON-ØØ81Ø-6)
(нотифицирано под номер C(2007) 1810)
(само текстовете на нидерландски и френски език са автентични)
(2007/308/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1829/2003 на Европейския парламент и на Съвета от 22 септември 2003 г. относно генетично модифицираните храни и фуражи (1), и по-специално член 8, параграф 6 и член 20, параграф 6 от него,
като има предвид, че:
(1)
Производните продукти на царевицата GA21xMON810 (MON-ØØØ21-9xMON-ØØ81Ø-6) бяха нотифицирани като съществуващи продукти от Monsanto Europe S.A (наричана по-нататък „нотификаторът“) съгласно член 8, параграф 1, буква б) и член 20, параграф 1, буква б) от Регламент (ЕО) № 1829/2003 (наричан по-нататък „регламентът“) и бяха вписани в регистъра на Общността за генетично модифицираните храни и фуражи. Нотификацията обхващаше хранителните добавки, фуражните суровини и добавките във фуражите, произведени от царевица MON-ØØØ21-9xMON-ØØ81Ø-6.
(2)
Никакво разрешение за пускане на пазара на семена от царевицата MON-ØØØ21-9xMON-ØØ81Ø-6 не е било дадено в Общността. Нотификаторът за царевицата MON-ØØØ21-9xMON-ØØ81Ø-6 посочва в писмо до Комисията от 1 март 2007 г., че 2005 г. е била последната година, през която са били одобрени търговските продажби на семена от царевица MON-ØØØ21-9xMON-ØØ81Ø-6 на световния пазар.
(3)
Нотификаторът посочи също така на Комисията, че няма намерение да подава молба за подновяване на разрешителното за производни продукти на царевицата MON-ØØØ21-9xMON-ØØ81Ø-6, по силата на регламента съгласно съответно втора алинея от член 8, параграф 4, член 11 и втора алинея от член 20, параграф 4 и член 23. Следователно производните продукти на царевицата MON-ØØØ21-9xMON-ØØ81Ø-6 няма да могат да бъдат пуснати на пазара в Общността след 18 април 2007 г.
(4)
Не са необходими мерки, за да се гарантира ефективното изтегляне от пазара на семена от царевицата MON-ØØØ21-9xMON-ØØ81Ø-6, тъй като тези семена не могат никога да бъдат пуснати по законен начин на пазара в Общността. Тъй като нотификаторът прекрати продажбата на семена от царевица MON-ØØØ21-9xMON-ØØ81Ø-6 в Общността след сезона на сеитба през 2005 г., запасите от производни продукти на царевицата MON-ØØØ21-9xMON-ØØ81Ø-6 бяха изчерпани и не се очаква да бъдат пуснати на пазара след 18 април 2007 г. Все пак недоловими следи от царевица MON-ØØØ21-9xMON-ØØ81Ø-6 в храните или фуражите е възможно да останат за определен период от време.
(5)
Следователно е необходимо, от гледна точка на правната сигурност, да се предвиди преходен период, през който храните и фуражите да могат да съдържат подобен материал, без да бъдат считани за нарушаващи член 4, параграф 2 или член 16, параграф 2 от регламента, ако това наличие е случайно или технически неизбежно.
(6)
Допустимият праг и уговореният период от време следва да се определят, като се вземе предвид необходимото време, докато ефективното изтегляне от пазара на семената даде своите резултати в цялата хранителна верига и хранителната верига за животните. Във всички случаи допустимият праг остава по-нисък от прага на етикетирането и проследяването, който не е повече от 0,9 % така, както е предвидено в регламента относно случайното или технически неизбежното наличие на ГМ материал в храните и фуражите.
(7)
Вписванията в регистъра на Общността за генетично модифицираните храни и фуражи така, както е предвидено в член 28 от регламента относно царевицата MON-ØØØ21-9xMON-ØØ81Ø-6, следва да се изменят, за да се вземе предвид настоящото решение.
(8)
Нотификаторът бе консултиран относно предвидените в настоящото решение мерки.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Наличието на материал, произведен от царевица MON-ØØØ21-9xMON-ØØ81Ø-6 в храни и фуражи, нотифицирани съгласно член 8, параграф 1, буква б) и член 20, параграф 1, буква б) от регламента, се допуска до 5 години след датата на нотификация на настоящето решение:
а)
при условие, че това наличие е случайно или технически неизбежно; както и
б)
в пропорция не повече от 0,9 %.
Член 2
Вписванията в регистъра на Общността за генетично модифицираните храни и фуражи така, както е предвидено в член 28 от регламента относно царевицата MON-ØØØ21-9xMON-ØØ81Ø-6 се изменят, за да се вземе предвид настоящото решение.
Член 3
Адресат на настоящето решение е Monsanto Europe S.A., Scheldelaan 460, Haven 627, B-2040 Антверпен, Белгия, представляващ Monsanto Company, Съединени американски щати.
Съставено в Брюксел на 25 април 2007 година.